**Strokovna, zainteresirana in druga javnost**

Številka: 007-25/2023-17

Datum: 14. 4. 2023

Zadeva: **Mnenje Ministrstva za digitalno preobrazbo glede pripomb k predlogu Uredbe o načrtu razporeditve radiofrekvenčnih pasov**

Ministrstvo za digitalno preobrazbo (v nadaljevanju: MDP) je dne 2. 2. 2023 na portalu E-demokracija objavilo osnutek Uredbe o načrtu razporeditve radiofrekvenčnih pasov. Zainteresirana javnost je bila pozvana, da poda morebitne pripombe in predloge k osnutku uredbe v 30 dneh od objave.

V okviru javne obravnave osnutka uredbe je MDP prejel pripombe Sekcije operaterjev elektronskih komunikacij pri Gospodarski zbornici Slovenije, Združenju za informatiko in telekomunikacije (v nadaljevanju: SOEK), na katere v nadaljevanju podajamo odziv v skladu z 269. členom Zakona o elektronskih komunikacijah (Uradni list RS, št. 130/22 in 18/23-ZDU-1O).

SOEK je izkazal interes, da bi mobilni operaterji uporabljali frekvenčni pas E band (80 GHz) za zveze točka-točka (fiksne zveze) za izgradnjo povezljivosti omrežja 5G in da frekvenčni pas ne bi bil več rezerviran za državno (vojaško) uporabo. Pri tem je navedel, da frekvenčni pas ni več harmoniziran za vojaško uporabo in da je del pasu (kanali številka 13 do 19 širine 250 MHz), ki ga mobilni operaterji že uporabljajo, zaseden. Zato mobilni operaterji želijo uporabljati dodaten frekvenčni pas (kanali številka 1 do 13), oziroma pas v celoti.

MDP pojasnjuje, da Uredba o razporeditvi radiofrekvenčnih pasov ne določa razmejitve med državno uporabo, civilno uporabo in državno souporabo. Glede na to, da je izpostavljeno vprašanje predmet urejanja v splošnem aktu o načrtu uporabe radijskih frekvenc, ki je v pristojnosti Agencije za komunikacijska omrežja in storitve Republike Slovenije, bomo slednji predlagali, naj ­­– na podlagi posvetovanja in usklajevanja z Ministrstvom za obrambo – preuči možnost spremembe državne uporabe v radiofrekvenčnih pasovih 71-74 GHz in 81-84 GHz.